1. Įžanga

1995 m. spalio 6 d. buvo priimta Tarybos direktyva 95/50/EB dėl pavojingų krovinių vežimo keliais vienodų tikrinimo procedūrų , o iki 1997 m. sausio 1 d. valstybės narės turėjo priimti jai įgyvendinti būtinus įstatymus ir kitus teisės aktus.

Direktyvoje 95/50/EB nustatyta, kad kiekviena valstybė narė kiekvienais kalendoriniais metais, praėjus ne daugiau kaip dvylikai mėnesių nuo atitinkamų metų pabaigos, Komisijai turi išsiųsti šios direktyvos taikymo ataskaitą . Direktyvoje taip pat nustatyta, kad Komisija ne rečiau kaip kas treji metai Europos Parlamentui ir Tarybai turi pateikti direktyvos taikymo valstybėse narėse ataskaitą .

Komisijos ataskaita rengiama remiantis iš valstybių narių gautomis metinėmis ataskaitomis. Tai šeštoji Tarybos direktyvos 95/90/EB taikymo valstybėse narėse ataskaita; joje apibendrinamas 2012–2014 m. laikotarpis. Pirmoji ataskaita apėmė 1997–1998 m., antroji – 1999–2002 m., trečioji – 2003–2005 m., ketvirtoji – 2006–2007 m., o penktoji – 2008–2011 m.

Saugaus pavojingų krovinių vežimo keliais sąlygos apibrėžtos ne Direktyvoje 95/50/EB, bet toliau nurodytuose susijusiuose ES teisės aktuose.

2. Susiję Europos Sąjungos teisės aktai

Iki 2009 m. birželio 30 d. buvo taikoma 1994 m. lapkričio 21 d. Tarybos direktyva 94/55/EB dėl valstybių narių teisės aktų, susijusių su pavojingų krovinių vežimu keliais , suderinimo su pakeitimais . Direktyvos 94/55/EB priedų turinys sutampa su Europos sutarties dėl pavojingų krovinių tarptautinio vežimo keliais (angl. ADR) priedų turiniu.

Nuo 2009 m. liepos 1 d. Direktyva 94/55/EB buvo panaikinta ir pakeista 2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais , su pakeitimais . Direktyvoje 2008/68/EB numatyta toliau taikyti Direktyvos 94/55/EB metodą: visam transportui ES teritorijoje taikomos tos pačios techninės ir administracinės nuostatos, kaip ir pateiktosios ADR priede.

3. Direktyvos 95/50/EB taikymas

Priėmusi Direktyvą 94/55/EB ir siekdama dar labiau padidinti pavojingų krovinių vežimo saugą, 1995 m. spalio 6 d. Taryba priėmė Direktyvą 95/50/EB dėl pavojingų krovinių vežimo keliais vienodų tikrinimo procedūrų. Šioje direktyvoje pateiktas suderintas kontrolinis sąrašas, kurį valstybės narės turi taikyti tokiems tikrinimams, ir rekomendacijos dėl pažeidimų klasifikavimo. 2004 m. direktyvos priedai buvo iš dalies pakeisti , taip pat pakeista pažeidimų klasifikavimo sistema – nuo 2005 m. skiriamos trys rizikos kategorijos.

Vienoda tvarka tikrinami visi pavojingi kroviniai, vežami valstybės narės teritorijoje esančiais keliais arba į valstybę narę įvežami iš trečiųjų šalių, nepaisant to, kokioje šalyje yra registruota transporto priemonė. Šia direktyva siekiama užtikrinti reprezentatyvios keliais vežamų pavojingų krovinių siuntų dalies atsitiktinį tikrinimą, apimantį didelę kelių tinklo dalį.

Prevenciniais tikslais arba po to, kai kelyje nustatomi pažeidimai, keliantys pavojų saugai, gali būti atliekami tikrinimai įmonių patalpose. Tačiau Direktyvoje 95/50/EB reikalavimo teikti tokių tikrinimų ataskaitas nėra.

4. ES valstybių narių ir Norvegijos ataskaitos

Valstybių narių prašoma, kad jos ataskaitose naudotų Direktyvos 95/50/EB II priede nurodytus suderintus pažeidimų kodus, o pačias ataskaitas teiktų direktyvos III priede nustatyta tvarka. Norvegija taip pat pateikė savo metines ataskaitas ir paprašė, kad jos ataskaitos būtų įtrauktos į Komisijos ataskaitą Europos Parlamentui ir Tarybai.

Kroatija į ES įstojo 2013 m. liepos 1 d., tačiau ataskaitas apie savo atliktus tikrinimus pradėjo teikti 2012 m. Daugelis valstybių narių ir Norvegija ataskaitas iš esmės pateikė laiku. Kai kurias nacionalines ataskaitas vėluota pateikti dėl informacijos rinkimui, nagrinėjimui ir perdavimui taikomų administracinių procedūrų, pirmiausia, kai tose procedūrose dalyvauja kelios skirtingos valdžios institucijos. Nors, palyginti su ankstesniais laikotarpiais, 2012 m. padėtis laikinai pagerėjo, vėlesniais metais tokia tendencija nebuvo užregistruota, todėl Komisija turėjo pakartoti savo prašymą valstybėms narėms ir paraginti jas patobulinti duomenų, kurie bus teikiami ateityje, formatą ir nuoseklumą.

Komisija iš visų valstybių narių gavo visą laikotarpį apimančias ataskaitas, tačiau, nepaisant labai reikšmingų patobulinimų, ne visa informacija buvo gauta tinkamu formatu, nes kai kurios šalys ir toliau siuntė atskiras ataskaitas, atitinkančias skirtingą kompetenciją nacionaliniu lygmeniu. Be to, kai kurios iš šių ataskaitų buvo neišsamios arba netinkamai užpildytos, todėl šioje ataskaitoje pateikiamose lentelėse apskritai nebuvo galima pateikti kai kurių duomenų arba nebuvo galima pateikti tinkamų duomenų; tokiais atvejais jose įrašyti simboliai #N/A (angl. not available – nėra duomenų). Valstybių narių ataskaitų suvestinė pateikiama šios ataskaitos prieduose.

Analizuojant 7 dalyje pateiktų duomenų pokyčius, reikėtų atkreipti dėmesį į tai, kad 2013 m. Danijos reikalavimų nesilaikymo rodiklis yra žemas dėl to, kad buvo neteisingai interpretuotas nuostatų neatitinkančių transporto priemonių skaičius. Dėl šio neteisingo interpretavimo atsiradusi klaida buvo ištaisyta 2014 m. ataskaitoje.

Kelios valstybės narės atsiuntė ataskaitas, kuriose pažeidimų suma ir nuostatų neatitinkančių transporto priemonių skaičius nesutampa. To neturėtų būti, nes reikėtų pranešti tik apie sunkiausių pažeidimų kategoriją, susijusią su kiekviena transporto priemone.

5. Rekomendacija dėl pavojingų krovinių vežimo keliais tikrinimo ataskaitų